Jy kan binnekort jou mening gee oor NGV | Netwerk24
Deur Llewellyn Prince 22 September 2019 19:59
Landsburgers kan van Oktober af landwyd hul standpunt stel oor die omstrede wetsontwerp wat uiteindelik tot die implementering van ’n nasionale gesondheidsversekeringstelsel (NGV) sal lei.
Die parlementêre portefeuljekomitee oor gesondheid se openbare verhore oor die NGV-wetsontwerp word van 25 tot 28 Oktober in Mpumalanga gehou. Van 1 tot 4 November is die komitee in die Noord-Kaap.
Dr. Sibongiseni Dhlomo, voorsitter van die portefeuljekomitee, het Sondag in ’n verklaring gesê dat inligting oor die openbare verhore in ander provinsies betyds verskaf sal word.
“Die openbare-deelnameproses sal ook oor naweke geskied om mense te akkommodeer wat nie in die week beskikbaar is nie.
“Die plekke waar die sittings gehou sal word, sowel as die dag en tye daarvan, sal nader aan die begin van daardie openbare verhore gekommunikeer word.”
Dhlomo doen ’n beroep op Suid-Afrikaners om die pamflette te lees wat oor die NGV deur die departement van gesondheid versprei word om mense in te lig oor “hoe die NGV alle Suid-Afrikaners sal bevoordeel”.
“Die inligting is noodsaaklik om die komitee te help om tot die wetsontwerp by te dra.
“Die komitee het ook alle politieke partye wat in die parlement verteenwoordig word, ingelig sodat die partye hul onderskeie kiesafdelings in kennis kan stel van die sittings.
“Die oogmerk met die wetsontwerp is om ingevolge die vereistes van die Grondwet onder meer universele toegang tot gesondheidsdienste van gehalte daar te stel, het Dhlomo gesê.
Die oogmerk met die wetsontwerp is om ingevolge die vereistes van die Grondwet onder meer universele toegang tot gesondheidsdienste van gehalte daar te stel
Meer oor: Ngv | Nasionale Gesondheidsversekeringstelsel
NGV: Vernuf en geld kort